Presidentti Sauli Niinistö ja Jenni Haukio Saksan liittopresidentti Frank-Walter Steinmeierin valtiovierailulla 17. syyskuuta 2018. © Heikki Saukkomaa / Lehtikuva

Tasavallan presidentti Sauli Niinistö tarjoutui itse puhumaan kahden kirjailijan kanssa poliitikkojen elämäkertoja koskevista kirjoista Turun kirjamessuilla.

Messujen ohjelmapäällikkö Seppo Puttonen kertoo, että ehdotus esityskokonaisuudesta tuli presidentin kansliasta. Kirjamessut otti presidentin kanslian ehdottaman kokonaisuuden sellaisenaan ohjelmistoonsa.

Ehdotuksen mukaisesti osiossa Niinistön rinnalla esiintyvät Tuomo Yli-Huttula ja Risto Uimonen. Uimonen on julkaissut Niinistöä käsittelevän kirjan Sauli Niinistö – tasavallan presidentti. Yli-Huttulan Niinistö-kirja julkaistaan lokakuussa.

Esityksessä ei ole mukana Aamulehden toimittajia Lauri Nurmea ja Matti Mörttistä, joiden Niinistöä koskeva kirja Sauli Niinistö – Mäntyniemen herra julkaistiin myös syksyllä 2018. Kirja on Niinistöä kohtaan kriittisempi kuin Uimosen kirja.

Nurmen ja Mörttisen kirja sisälsi muun muassa väitteen, että Niinistö olisi kulisseissa vaikuttanut Fortumin päätökseen sijoittaa Fennovoiman ydinvoimahankkeeseen. Kirja herätti runsaasti keskustelua ja presidentti Niinistö vähätteli sitä muun muassa julkaisemalla kalarunon sosiaalisessa mediassa.

Ohjelmapäällikkö Puttonen kertoo Suomen Kuvalehdelle, että hän ei myöskään itse ehdottanut kanslialle Aamulehden toimittajien lisäämistä esitykseen Niinistön rinnalle. Nurmi ja Mörttinen esiintyvät messuilla Niinistön esitystä edeltävänä päivänä.

Ajattelitko ohjelmapäällikkönä, että sehän olisi todella kiinnostavaa, jos nämä kaksi olisivat Niinistön kanssa yhtä aikaa lavalla?

”En sitä ehdottanut. Se kävi mielessä kyllä, mutta totesimme, että on mahdollisuus saada toinen, yleisöä paljon vetävä keskustelu. En halunnut tuhlata paukkuja ja mennä ehdottelemaan sinne päin, että entäs jos presidentti tulisikin tähän keskusteluun.”

Puttosen mukaan ohjelma oli lähes valmis, kun kansliasta otettiin yhteyttä.

”Niinistö halusi tulla keskustelemaan elämäkertaan ja politiikkaan liittyvistä kirjoista. Se fokus ei ollut Sauli Niinistö -kirjoissa vaan näissä.”

”Katsoimme, onko lava-aikaa. Tuli yksi peruutus, johon se saatiin mahtumaan.”

Onko tavanomaista, että presidentin kanslian kaltaiset tahot tarjoavat esityskokonaisuuksia messuille?

”Olen ensimmäisen kerran tekemässä kirjamessuja. En tiedä aiemmista vuosista. En niinkään tee sisältöjä, vaan käyn kaikki kustantamot läpi. Siellä on kymmeniä taustayhteisöjä, jotka rupeavat tarjoamaan ehdotuksia. Kuuntelen ja katson, mahtuuko. Yritän tasapainoilla siinä.”

Puttonen muistuttaa, että Niinistö oli viimekin vuonna paikan päällä kirjamessuilla.

Kiinnostavaksi asetelman tekee myös se, että Turun kirjamessujen ohjelmapäällikkö on presidentin puoliso Jenni Haukio.

Hänen äitiyslomansa aikana tehtävää hoitaa Seppo Puttonen. Puttonen neuvoo toimittajaa ”unohtamaan tämän Jenni Haukio -kytköksen” ennen kuin asiaa on edes mainittu haastattelussa.

”En oikein usko. Haukion kytkös Turkuun on olennainen, totta kai. Mutta en olisi niin lapsenmielinen, että ajattelisin, että presidentti olisi ikään kuin houkuteltu tähän, vaan kyllä Sauli Niinistö on varmaan itse tehnyt sen aloitteen.”

Kanslian viestintäpäällikkö Katri Makkonen viestitti tänään aamulla Suomen Kuvalehdelle olevansa kiireinen Saksan liittopresidentin vierailun takia ja palaavansa asiaan ehtiessään.

Lauri Nurmi sanoo tapahtumaketjun herättävän hänessä ”syvän ja vakavan huolen suomalaisen demokratian tilasta”. Nurmen mukaan koko kirjan työryhmä on ollut hämmästynyt asiasta.

Hän painottaa, että Niinistö on johtavassa asemassa oleva poliitikko.

”Oman tulkintani mukaan Niinistö käyttää asemaansa ja kanslian asemaa hyväkseen järjestämällä näennäisen avoimia tilaisuuksia, joiden ulkopuolelle suljetaan täysin olennainen taho tässä asiassa, ilman että sitä edes yritetään peitellä.”

Nurmi viittaa kustantamon messuorganisaatiolta saamaan selitykseen, jossa kerrottiin, että keskustelussa käsitellään ”kirjojen ympärille viriävää keskustelua”.

”Se keskustelu virisi nimenomaan kirjastamme. Siitä tehtiin satoja juttuja ja sitä käsiteltiin pääkirjoituksissa. Keskustelu oli hyvin laadukasta luonteeltaan.”

Nurmi ei usko ohjelmapäällikön puheita siitä, että messuille oli nimenomaisesti haluttu kaksi hyvin yleisöä vetävää esitystä.

”Kuulostaa puhtaalta selitykseltä. Kustantaja on ilmoittanut järjestäjille, että kirjailijat ovat messujen ajan vapaasti käytettävissä.”

Kirjamessut järjestetään Turussa 5.– 7. lokakuuta. Ensimmäisenä Niinistön tarjouksesta uutisoi Iltalehti.